
Reveenka
AV HELGA FLATLAND


DET VAR EN GANG … da jenter var vakre, og gutter var sterke og modige. Jomfruene var i nød, og ridderne kom dem til unnsetning. Prinser kysset sovende prinsesser, og konger gav bort både døtre og halve kongeriker. I denne boken er det ikke helt sånn. Dette er en annerledes eventyrbok, fordi fortellingene vi vokser opp med, er med på å forme oss. Og språket vi omgir oss med, påvirker valgene vi tar.

Jenter kan hamle opp med djevelen, prinsesser redde prinsesser, og det er prinseføtter som passer i gullskoen. Det er ingen som blir målbundet, og ingen som blir giftet bort.

Over hele verden blir jenter møtt med ord og holdninger som holder dem tilbake. I Norge betyr det kanskje at du ikke velger realfag på skolen, mens i et annet land kan det bety at du må gifte deg og slutte på skolen. For der barn ikke har det bra, har jenter det verst.

Å endre holdninger krever små og store investeringer fra oss alle.

Plans arbeid handler derfor om så mye mer enn mat, rent vann og utdannelse. Det handler om møter og samtaler mellom mennesker. Hvert år gjennomfører Plan samtaler med om lag 1,4 millioner barn og deres familier. For det er når vi tør å sette ord på følelsene våre og bruke stemmene våre, at magi kan oppstå, og endring begynner å skje. Sakte, men sikkert.

Vi ser hvor viktig det er å bruke et språk som får jenter og gutter til å se på hverandre – og seg selv – som likeverdige. Vi vet hvor kraftfulle ord kan være når de brukes riktig.

Bli med å endre barns historie. Velg de rette ordene!

God lesning!

Kari Helene Partapuoli

Generalsekretær i Plan International Norge

Dronningens nye klær

AV NINA LYKKE

I ET LAND LANGT BORTE levde det en gang en dronning som brukte alt hun hadde av tid og krefter på å pynte seg. Hun interesserte seg ikke for styre og stell, og hvis hun viste seg offentlig, var det bare fordi hun hadde skaffet seg et spesielt dyrt og fint klesplagg som hun ville at alle skulle se. Hun hadde ett antrekk for hver time på dagen, og der man sa om andre dronninger at «Hennes Majestet er i statsråd», sa man om denne dronningen at «Hennes Majestet er i garderoben».

I hovedstaden der hun bodde, var det alltid mye liv og røre, og en dag dukket det to gamle damer opp ved hoffet. De sa at de var veversker og spurte om å få møte dronningen.

«Hvorfor det, om jeg tør spørre?» sa hoffmarskalken. «Dronningen er faktisk meget opptatt og kan ikke bare møte hvem som helst.»

«Men vi er ikke hvem som helst», sa den ene, og den andre sa: «Det har seg nemlig slik at vi kan veve et stoff som har noen helt spesielle egenskaper. Vi har hørt at Hennes Majestet elsker klær, og nå vil vi så gjerne skape en drakt til Hennes Majestet av dette unike stoffet, for vi kan love Dem på tro og ære at noe slikt som denne drakten har ingen sett for sine øyne før!»

«Hør her», sa hoffmarskalken. «Dronningen har tusenvis av antrekk, laget av alt som finnes av stoffer. Før jeg forstyrrer dronningen i hennes viktige arbeid, må dere fortelle meg litt mer om dette stoffet!»

De to gamle damene kom nærmere. De så seg rundt, og så stilte de seg på hver sin side av hoffmarskalken og hvisket inn i hvert sitt øre.

«De skjønner det», hvisket den ene. «At dette stoffet har den forunderlige egenskapen at bare de som er intelligente og flinke i sitt arbeid, greier å få øye på det.»

«Ja», hvisket den andre, «for så skjørt og delikat er dette stoffet at dumme og talentløse mennesker rett og slett ikke kan se det!»

«Du verden», tenkte dronningen da hun fikk høre dette. «Hvis det de sier er sant, da kan jeg jo ta rede på hvem av alle i regjeringen og ved hoffet, ja, på hele slottet, som ikke duger til sitt arbeid, og som derfor bør få sparken. Slik kan jeg få gjort noe nyttig, samtidig som jeg kan få meg et antrekk som ingen andre har!»

I et av tårnene på slottet hadde dronningen sitt kontor. Dette rommet, som nesten aldri ble brukt, fikk hun nå ryddet og vasket, og hun fikk satt opp to vevstoler der, slik at veverne kunne komme i gang så fort som mulig. De to gamle veverne, som i virkeligheten var to utspekulerte svindlere, forlangte gulltråd og sølvtråd og metervis av den fineste silke. Men ingenting av dette havnet i veven. I stedet puttet de alt sammen i sine egne sekker, og så satt de ved de tomme vevene og bare lot som de arbeidet. Alle i hele byen fikk etter hvert høre om stoffet, og om hvilken forunderlig kraft det hadde, og alle lengtet de etter å finne ut hvor dumme og ubrukelige alle andre var. Selvsagt trodde ingen at de selv ikke kunne se stoffet. Det trodde heller ikke dronningen. Men hun brant etter å se hvordan det gikk der oppe i tårnet. Og siden hun ønsket å være på den sikre siden, sendte hun like godt statsministeren bort dit, siden hun var kjent i hele landet som spesielt klok og lærd, og i tillegg var hun ualminnelig dyktig i sitt arbeid.

«Kom inn, kom inn, kjære statsminister», ropte de to svindlerne. «Kom og se på dette utsøkte og kompliserte mønsteret!»

De pekte på de tomme vevene.

«Har De noen gang sett slike farger! Er det ikke fantastisk? Å, De kan ikke tro hvordan vi sliter og strever!»

Men samme hvor mye statsministeren stirret, kunne hun ikke se noen ting. «Frue min Gud!» tenkte statsministeren, «det kan da ikke være sant at jeg, som til og med er statsminister, ikke er kvinne nok til å se dette stoffet!»

[image: image]

«Å», sa statsministeren, og myste gjennom brillene. «Jeg har aldri sett et så nydelig … arbeid … som dette. Ja, virkelig et … utsøkt … håndverk!»

«Ja, er det ikke fabelaktig!» sa de to veverne, og så beskrev de fargene og mønsteret i detalj, og statsministeren lyttet nøye, slik at hun senere kunne beskrive det for dronningen.

«Nå, kjære statsminister», sa dronningen da hun var tilbake. «Fortell meg så om dette stoffet!»

«Å, Deres Majestet», ropte statsministeren, og hun ristet på hodet, som om hun ikke fant ord. Men så gjentok hun det veverne hadde sagt, og beskrev farger og mønstre, og hvordan stoffet glitret og lyste.

Dronningen gledet seg, og etter dette forlangte svindlerne mer penger, mer silke og gull. Alt stappet de i sine egne lommer, og så fortsatte de å late som om de vevde. Dagene gikk. Dronningen ble mer og mer utålmodig, og snart sendte hun en annen minister i vei – finansministeren denne gangen – for å ta rede på om klærne snart var ferdige.

«Er det ikke et vakkert stoff», kaklet de to bedragerne, og i likhet med statsministeren sto den stakkars finansministeren der og sperret opp øynene og glodde og glodde, helt til tårene begynte å renne. «Jeg vet at jeg ikke er dum», tenkte finansministeren. «Altså må grunnen til at jeg ikke kan se noe, være at jeg ikke passer i min stilling. Og det må absolutt ingen få vite!»

«Ja, dette stoffet er noe helt spesielt», sa finansministeren da hun var tilbake hos dronningen. «Jeg har aldri i mitt liv sett noe lignende! Det er virkelig helt ubeskrivelig!»

Dette gjorde dronningen helt fra seg. Nå måtte da dette antrekket snart være ferdig?

Men de to gamle svindlerne bare fortsatte. De ba om mer gulltråd og mer av den fineste silketråd som fantes i hele riket, og alt sammen puttet de i sekkene sine. De forlangte hundrevis av talglys og lot som om de arbeidet til langt på natt. Klipp, klipp, sa det når de klippet med sakser i løse luften.

Ryktene gikk, og folk snakket ikke om annet enn dette magiske stoffet. Nå insisterte dronningen på å få se det selv mens det fortsatt satt på veven. Hun tok med seg statsministeren og finansministeren, og snart steg de tre kvinnene inn i tårnværelset, der de to svindlerne satt og lot som de jobbet.

«Vår kjære Majestet», ropte de. «Å, som vi har lengtet etter å vise Deres Majestet Deres nye og helt uforlignelige festantrekk! Det er vakrere enn noen kan drømme om. Se her, se på dette magiske mønsteret, er det ikke eventyrlig! Så lett og delikat er dette stoffet at det er som spindelvev!»

[image: image]«Ja!» ropte begge ministrene. «Se, Deres Majestet, hvilket mønster, hvilke far-ver!» Og så pekte de på den tomme veven, siden de trodde at alle andre enn dem kunne se stoffet.

«Frue min Gud», tenkte dronningen. «Jeg ser jo ingenting! Så forferdelig! Er jeg dum? Duger jeg ikke til å være dronning? Nei og nei. Dette er det verste jeg har opplevd!»

«Å, så fortryllende», sa hun. «Jeg har aldri i mitt liv sett noe så bedårende, noe så eventyrlig vakkert!» Og den stakkars dronningen stirret på den tomme veven, og ministrene så og så, men ingen av dem fikk noe mer ut av det enn de andre, og likevel forsøkte de alle å overgå hverandre i å beskrive hvor henrivende og himmelsk det hele var.

Og slik at alle skulle se at dronningen forsto seg på sjeldne stoffer, slo hun de to gamle svindlerne til riddere av Madame-ordenen, som var den høyeste utmerkelsen noen kunne få i hele riket. Og som om ikke dette var nok, ga hun hver av dem en hårbøyle laget av rent gull.

Hele natten før paraden satt svindlerne oppe. I tårnværelset hadde de tent hundrevis av lys, slik at alle i hele byen skulle se hvor hardt de arbeidet. De lot som de tok stoffet av veven, de klippet i luften, og de sydde med synål uten tråd, og til slutt sa de:

«Se så, nå er klærne ferdige!»

De sendte bud etter dronningen, som denne gangen tok med hele følget, og alle ministrene, rådgiverne og hoffdamene marsjerte i vei så de høye hælene deres klapret mot stengulvet, for det var bare så vidt de greide å la være å løpe, så ivrige var de. I tårnet sto svindlerne og lot som om de holdt det ferdige antrekket i armene. Dronningen kledde av seg bak et forheng, og så oppførte svindlerne seg som om de rakte henne ett og ett plagg, og dronningen lot som om hun kledde på seg de usynlige klærne, selv om ingen kunne se henne. Da dronningen hadde «kledd på seg», gikk svindlerne inn til henne bak forhenget. Den ene lot som om hun strammet kjolen inn i livet, den andre som om hun glattet ut kraven på kappen, og til slutt tok de begge noen skritt tilbake for å beundre sitt verk. De klappet i hendene og ropte av begeistring, og da dronningen steg fram, klappet og ropte de alle sammen. De to svindlerne ledet dronningen bort til speilet, og der ble hun stående og late som om hun beundret de nye klærne. Hun stilte seg i forskjellige positurer for å se hvordan klærne tok seg ut fra ulike vinkler, men hun kunne selvsagt ikke se noe som helst. Ikke hadde hun noe på seg heller. Hun sto der i bare undertøyet.

«Frue min Gud, så godt disse klærne kler Deres Majestet, så godt de sitter!» sa alle i munnen på hverandre. «Hvilket mønster! Hvilke farger! For en kostbar drakt!» Dronningen nikket.

[image: image]«Det rare er at man skulle tro at man ikke hadde noe på seg», sa hun. «Men det er nettopp det som er så spesielt! Kom, så går vi ut til paraden!» Kammerjomfruene famlet med hendene langs gulvet, som om de løftet opp slepet, og så gikk de og holdt det foran seg i luften, og alle gikk de ned trappene og ut på slottsplassen, der tronhimmelen sto klar.

Og dronningen spankulerte gjennom byen under den vakre tronhimmelen, og alle hennes undersåtter som sto på gaten og satt i vinduene og til og med sto oppe på takene, de ropte: «Frue vår Gud, så makeløse dronningens nye klær er! Se det slepet hun har på kjolen! Se så nydelig den sitter! For et vidunderlig stoff!» Ingen ville la seg merke med at de ikke kunne se noe som helst, for det ville jo være det samme som å innrømme at de var dumme eller talentløse, eller begge deler, og derfor hadde ingen av dronningens klær noen gang gjort slik lykke.

Og så, helt plutselig, ropte en liten jente:

«MAMMA, HVORFOR HAR HUN IKKE NOE PÅ SEG?»

«Nei, hør på denne lille tosken», ropte moren og forsøkte å holde for munnen til barnet, for tilfeldigvis var barnets far en av dronningens generaler, som til og med deltok i paraden. Men jenta fortsatte å peke på dronningen og skrike med en høy og tynn liten barnestemme:

«MAMMA, SE, HUN HAR IKKE NOE PÅ SEG! DRONNINGEN ER NAAAAKEN!»

[image: image]Først ble det helt stille. Men så begynte folk å snu seg mot hverandre og hviske:

«Kan ikke du se noe heller?»

Stemmene steg, og snart runget det over hele gaten:

«Har hun virkelig ikke noe på seg?»

Alle som sto langs gatene og satt oppe i vinduene og på takene, de lo og skrek og pekte.

«HUN HAR IKKE NOE PÅ SEG!!! DRONNINGEN ER NAKEN!!!»

Den stakkars dronningen visste nå at de hadde rett, og at hun var blitt lurt. Men hun var stolt, og derfor lot hun som ingenting og fortsatte å gå, og kammerjomfruene fortsatte å bære på slepet, som slett ikke fantes. Slik gikk de hele veien gjennom byen, og da de var framme på slottet, forlangte dronningen de to gamle svindlerne arrestert. Men de hadde selvsagt forsvunnet for lenge siden, og ingen så dem noen gang igjen.

Hele den natten lå dronningen våken. Det første hun gjorde dagen etter, var å få tårnværelset ryddet og de to vevstolene brent. Den andre dagen gikk hun gjennom garderoben og valgte ut syv antrekk, ett for hver dag i uken. Resten av de kostbare klærne solgte hun, og likedan gjorde hun med alle speilene på slottet, og pengene ga hun til de fattige. I stedet for å stå foran speilet, begynte dronningen nå å interessere seg for landet sitt. I tiden som fulgte, samlet hun sine ministre rundt seg og spurte dem ut. Ikke om hva de syntes om kjolene hennes, men om landets tilstand, og om hvordan befolkningen hadde det.

Ikke så bra, viste det seg, for dronningens undersåtter led av både sykdommer, hungersnød og tilfeldig plyndring fra røverbander, kunne ministrene fortelle. Disse ministrene, som alle var dyktige kvinner på hvert sitt felt, hadde selvsagt forsøkt å fortelle dronningen dette før, men hver gang hadde dronningen avbrutt dem og i stedet forlangt å få vite hva de mente om den og den kjolen eller hatten. Nå lyttet hun nøye, og deretter satte hun seg tre mål. Det første var at alle undersåttene hennes skulle ha nok å spise. Det andre var at alle skulle kjenne seg trygge, og det tredje var at alle skulle få gratis helsestell.

Å gjennomføre dette tok lang tid, og i flere år forlot ikke dronningen slottet sitt i det hele tatt. Oppe i tårnværelset, dette rommet som dronningen tidligere nesten ikke hadde brukt, ble det nå arbeidet fra tidlig morgen til sen kveld, og ofte kunne menneskene i byen se talglysene brenne gjennom hele natten. Etter hvert fikk dronningen bygget sykehus over hele landet. Hun fikk laget en jordbruksreform som sikret alle dyrkbar jord slik at ingen skulle sulte, og hun fikk arrestert røverne og satt dem i fengsel. Den dagen da alle i landet var både mette, trygge og friske, først da viste dronningen seg for sine undersåtter igjen, og den dagen var det ingen som lenger snakket om de to svindlerne og det skammelige som hadde hendt. I stedet gledet de seg over alt det fantastiske som dronningen hadde fått gjennomført, og hele byen sto langs gatene og hyllet sin kjære, kloke dronning.

«Hurra for dronningen vår!» ropte de fra takene.

De gråt av glede og kastet røde roser over tronhimmelen, som dronningen gikk under, iført sin søndagsdrakt, en enkel, ensfarget kjole i tynn ull.

«Vi har den beste dronningen! Hun leve!!! Hurra, hurra, hurraaaaaa!!!»

[image: image]Dronningen smilte og vinket til sine undersåtter, men etter å ha gått runden, var hun tilbake på slottet igjen. Der fortsatte hun å arbeide videre, for hun hadde nettopp funnet ut at bare noen få av barna i landet kunne lese og skrive, og derfor satte hun seg et nytt mål: Nå skulle det bygges skoler nok til alle, både fattig og rik.

Dronningen kunne ikke forstå hvordan hun hadde levd før.

Hvor mye morsommere og mer tilfredsstillende var det vel ikke å arbeide og se resultater, enn å prøve klær og se seg i speilet dagen lang!

Og alle i hele landet var enige om at aldri hadde de hatt en så dyktig og klok dronning, og aldri hadde noen passet bedre til sin stilling.

Reveenka

AV HELGA FLATLAND

DET VAR EN GANG en revefar og en revemor som bodde i et lite revehus langt inne i skogen. De hadde vært gift så lenge at de ikke lenger husket hvordan livet var uten den andre. Selv om revefar og revemor av og til hadde fantasert om å utforske hva skogen hadde å by på av andre dyr, var de svært glade i hverandre, og det hadde blitt med tanken for dem begge. De hadde en revesønn som for lengst var voksen, og som bare kom hjemom når han var sulten og ikke orket å jakte egen mat.

En dag etter at sønnen hadde spist opp alt de hadde av mat i huset, og både revefar og revemor var skrubbsultne, bestemte revefar seg for å dra opp til slakteriet rett på andre siden av skogholtet for å stjele en ny forsyning høner. Da han kom frem, lå det en stor haug av døde kyllinger rett utenfor døra. Revefar kunne ikke tro sine egne øyne, og klarte ikke å dy seg – han spiste minst fem kyllinger i nærmest ett jafs. Men det han ikke visste, var at kyllingene var sprøytet fulle av giftige veksthormoner, og revefar ble akutt syk og døde.

Revemor sørget og gråt over revefar i flere dager. Men etter begravelsen, da hun hadde bestemt seg for at det nå var på tide å realisere seg selv, og endelig begynne å skrive selvbiografien hun lenge hadde tenkt på, begynte det å gå rykter blant skogens single dyr om at revemor nå var blitt enke og ledig på markedet. En lørdagskveld hun satt fordypet i kapittelet om barndommen sin, banket det tre ganger på døra i revehuset.

«Gå ut, du Korse, og se hvem det er», sa reveenka, hun hadde en liten katt som het Korse til tjener. Da Korse kom ut, sto det en bjørn på trammen.

«Hei», sa Korse.

«Hei på deg», sa bjørnen og strøk seg over den blanke pelsen, «jeg lurte på om reveenka var hjemme i kveld?»

«Ja, hun sitter inne og skriver», sa Korse.

«Det lyder da begredelig, jeg kan sørge for at hun ikke får det kjedelig», sa bjørnen og strakte hals for å se om han kunne få et glimt av henne.

«Hun sørger over mannens død, og gråter nesa sår og rød», sa Korse bestemt.

«Men be henne om å komme ut til meg, da vel, jeg kan love henne en morsom kveld», sa bjørnen.

Korse gikk motvillig inn igjen til reveenka.

«Aldri er det fred å få, hvem er det som banker og maser nå?» spurte reveenka.

«Det er en frier», sa Korse og himlet med øynene.

[image: image]

«Jeg skulle be deg ut til ham, men det er jo altfor tidlig, typisk bjørner – eier ikke skam.

[image: image]Reveenka ristet bestemt på hodet, men da Korse var på vei ut igjen, klarte hun ikke å dy seg.

«Vent, hvordan ser han ut, da?»

«Han er pen, han er vakker, og han er … brun, men altfor kalkulerende, eller skal jeg si: opportun?» sa Korse.

Reveenka tenkte seg om et øyeblikk før hun åpnet skriveboka si igjen.

«Nei, jeg orker ikke ut i kveld, jeg har mer enn nok med å skrive og realisere meg selv.»

Korse gikk bort og gløttet så vidt på døra, og sa gjennom sprekken:

«Du får sende en e-post, en tweet eller et brev, hjertet hennes banker stadig for en annen rev.»

Neste lørdag banket det tre ganger på døra i revehuset igjen, denne gangen sto det en ulv på dørtrammen.

«Hei på deg», sa ulven til Korse. «Er reveenka hjemme?»

Korse betraktet ulven fra topp til tå, før hun nikket kort.

«Hun sørger over mannens død, og gråter nesa sår og rød», sa Korse.

«Spør om hun vil være med ut og ule, jeg lover: jeg er en av de kule», sa ulven selvsikkert.

Korse gikk inn igjen til reveenka.

«Hvem er det som kommer og presser seg på, renner døra mi ned, jeg vil være i fred, jeg orker ikke flere som stresser meg nå!»

«Det er enda en frier», svarte Korse. «Han ber deg ut og ule, unnskyld at jeg ler, han tror han er en av de kule.»

«Hvordan ser han ut, da?»

«Vakker og grå, alt er på stell», svarte Korse. «Lang og veltrent kropp, men altfor høy på seg selv!»

Reveenka tenkte seg om et lite øyeblikk.

«Nei, be ham om å gå sin vei, jeg orker ikke date, jeg er luta lei.»

Og ulven måtte også gå sin vei med halen mellom bena.

[image: image]Den tredje lørdagen banket det nok en gang tre ganger på døra. Korse, som begynte å bli lei av frierbesøkene, gikk motvillig for å åpne. Utenfor sto det en bitteliten hare.

«Hei på deg», sa haren.

«Hei igjen», svarte Korse kort.

Haren spurte om reveenka var hjemme, og hva hun drev med.

Korse sukket og sa:

«Hun sørger fremdeles over mannens død, hun gråter nesa sår og rød.»

«Men du, be henne om å komme ut med meg og hoppe, hun kommer aldri til å ville stoppe!» sa haren og flakket usikkert med blikket.

«Hvem er det som forstyrrer enda en kveld, si meg, ligner dette et hotell?» ropte reveenka fra stua.

«Det er enda en frier», svarte Korse og kastet et misbilligende blikk på haren.

«Hvordan ser han ut», ropte reveenka.

«Han er pen, hvit og lett, veldig lett, hvis du forstår meg rett», svarte Korse og smilte kort til haren.

«Er han uintelligent, med andre ord? I så fall er jeg ikke overtent», svarte reveenka.

[image: image]

Den fjerde lørdagen satt reveenka og leste høyt fra kapittelet om ungdomsopprøret sitt for en halvsovende Korse, da det banket på døra igjen. Reveenka himlet fornøyd med øynene.

«Du får se hvem det er, Korse», sa hun.

Da Korse kom ut, stod det en vakker og rød revefrøken utenfor.

«Hei på deg», sa revefrøkna, og blunket med lange øyenvipper. «Og takk for sist.»

Korse kunne ikke huske å ha sett henne før, men takket kort for sist, hun også.

«Er reveenka hjemme?» sa revefrøkna.

«Ja da, men hun sørger over mannens død, hun gråter nesa sår og rød», sa Korse, og ville lukke igjen døra, men da satte revefrøkna lynraskt en labb i dørsprekken.

«Reveenka», ropte hun.

Reveenka rev seg løs fra avsnittet om den gangen hun rømte hjemmefra, og stilte seg bak Korse i døråpningen.

«Hvem er det som er så frekk og bardus og ikke viser respekt for mitt hus? Sorg er en tilstand som ikke kan snus, det er jo derfor det heter: Lady sings the blues!» sa reveenka indignert.

Da tok revefrøkna et par elegante dansetrinn.

«Ja, du kan be meg om å stanse, men kjenn i hjertet ditt, ta deg tid til å sanse», sa hun.

Korse slo en labb foran ansiktet og ristet på hodet.

«Glem alle andre dyr, jeg er noe ganske annet enn en innbilsk fyr – si ja til meg, og jeg skal vise deg, pelsen din vil reise seg, jeg skal gjøre deg ungdommelig yr!» fortsatte revefrøkna uforstyrret og danset på to labber mens hun strakte forbena inviterende ut mot reveenka.

Reveenka tenkte seg om i et par sekunder, før hun tok imot labbene til revefrøkna.

«Jeg var egentlig ikke klar for noe nytt, men kanskje jeg bare trengte en dytt. Kjærlighet er ikke et opplagt regnestykke, ingen kan gi deg fasiten på lykke – men du er i alle fall nevneren i denne brøken, kjære revefrøken!» svarte reveenka.

Og så ble det invitert til bryllup hos reveenka med det samme, og hvis ikke revefrøkna har vært hos slakteren hun også, så lever de lykkelig sammen i revehuset den dag i dag.

[image: image]

Snipp, snapp, snute, så var eventyret ute.

